Document ID: 32014R0623

KOMISIJAS DELEĢĒTĀ REGULA (ES) Nr. 623/2014
(2014. gada 14. februāris),
ar kuru attiecībā uz biorūpniecības kopuzņēmumu nosaka atkāpi no Eiropas Parlamenta un Padomes Regulas (ES) Nr. 1290/2013, ar ko nosaka pētniecības un inovācijas pamatprogrammas “Apvārsnis 2020” (2014.-2020. gads) dalības un rezultātu izplatīšanas noteikumus
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 11. decembra Regulu (ES) Nr. 1290/2013, ar ko nosaka pētniecības un inovācijas pamatprogrammas “Apvārsnis 2020” (2014.-2020. gads) dalības un rezultātu izplatīšanas noteikumus un atceļ Regulu (EK) Nr. 1906/2006 (1), un jo īpaši tās 1. panta 3. punkta b) apakšpunktu,
tā kā:
(1)
ar Eiropas Parlamenta un Padomes Regulu (ES) Nr. 1291/2013 (2) izveido pētniecības un inovācijas pamatprogrammu (2014.-2020. gads) (“Apvārsnis 2020”) un ļauj Savienībai iesaistīties publiskā un privātā sektora partnerībās, tostarp kopuzņēmumos, izšķirošās jomās, kurās pētniecība un inovācija varētu veicināt tālāku Eiropas konkurētspējas mērķu sasniegšanu un palīdzēt risināt sabiedrības problēmas.
(2)
Līdzdalībai netiešās darbībās saskaņā ar pamatprogrammu “Apvārsnis 2020” būtu jāatbilst Regulas (ES) Nr. 1290/2013 prasībām. Tomēr, lai ņemtu vērā īpašās darbības vajadzības kopuzņēmumos, kas atbilstīgi Līguma 187. pantam izveidoti biorūpniecības jomā, pilnvaras pieņemt tiesību aktus saskaņā ar Līguma 290. pantu ir deleģētas Komisijai pamatprogrammas “Apvārsnis 2020” darbības laikā.
(3)
Biorūpniecības kopuzņēmums ir izveidots ar Padomes Regulu (ES) Nr. 560/2014 (3) biorūpniecības jomā laika posmam līdz 2024. gada 31. decembrim, lai īstenotu biorūpniecības kopīgo tehnoloģiju ierosmi.
(4)
Ir noteiktas īpašas darbības vajadzības, lai atvieglotu un veicinātu noteikta veida dalībnieku piedalīšanos. Šīs īpašās darbības vajadzības ir saistītas ar šīs jaunās rūpniecības nozares pašreizējo sadrumstalotību un daudzajiem mazajiem un vidējiem nozares pārstāvjiem. Ņemot vērā šo nozares pārstāvju un vidējās un augstākās izglītības iestāžu, un citu dalībnieku atzītās spēcīgās pozīcijas pētniecībā un izstrādē, šo dalībnieku piedalīšanās biorūpniecības kopuzņēmumā būtu jāveicina un jāsekmē. Lai sasniegtu sviras efekta optimālo līmeni attiecībā uz privātajām investīcijām, finansējumu par darbībām, kuras nav biorūpniecības kopuzņēmuma inovācijas darbības, būtu jāpiešķir tikai minētajām ieinteresētajām personām.
(5)
Tādēļ ir lietderīgi paredzēt atkāpi no Regulas (ES) Nr. 1290/2013 10. panta 1. punkta, lai ierobežotu tiesības saņemt finansējumu par darbībām, kas nav inovācijas darbības, attiecinot šīs tiesības uz tādiem subjektiem kā, piemēram, mazajiem un vidējiem uzņēmumiem vai vidējās un augstākās izglītības iestādēm,
IR PIEŅĒMUSI ŠO REGULU.
1. pants
Atkāpjoties no Regulas (ES) Nr. 1290/2013 10. panta 1. punkta, attiecībā uz biorūpniecības kopuzņēmumu tikai šādi dalībnieki ir tiesīgi saņemt finansējumu no biorūpniecības kopuzņēmuma par darbībām biorūpniecības nozarē, kas nav inovācijas darbības:
a)
mazie un vidējie uzņēmumi;
b)
vidējās un augstākās izglītības iestādes;
c)
bezpeļņas juridiskas personas, tostarp tās, kuru viens no galvenajiem mērķiem ir pētniecība vai tehnoloģiju izstrāde;
d)
Kopīgais pētniecības centrs;
e)
starptautiskas Eiropas interešu organizācijas.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 14. februārī

Labels: 12
7
4
15